Document ID: 32009D0142

KOMISSION PÄÄTÖS,
tehty 18 päivänä helmikuuta 2009,
yhteisön osallistumisesta Yhdistyneessä kuningaskunnassa vuonna 2008 toteutettujen lintuinfluenssan torjuntaa koskevien hätätoimenpiteiden rahoitukseen
(tiedoksiannettu numerolla K(2009) 977)
(Ainoastaan englanninkielinen teksti on todistusvoimainen)
(2009/142/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 3 artiklan 3 kohdan ja 3 a artiklan 1 kohdan,
sekä katsoo seuraavaa:
(1)
Lintuinfluenssa on siipikarjan ja muiden vankeudessa pidettävien lintujen tarttuva virustauti, joka vaikuttaa merkittävästi siipikarjan kasvatuksen kannattavuuteen, mistä aiheutuu häiriöitä yhteisön sisäisessä kaupassa ja viennissä kolmansiin maihin.
(2)
Lintuinfluenssan puhkeamiseen liittyy riski taudinaiheuttajan mahdollisesta leviämisestä muille siipikarjatiloille kyseisessä jäsenvaltiossa sekä myös muihin jäsenvaltioihin ja kolmansiin maihin elävän siipikarjan tai siitä saatujen tuotteiden kaupan välityksellä.
(3)
Yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetussa neuvoston direktiivissä 2005/94/EY (2) asetetaan toimenpiteet, jotka jäsenvaltioiden on kiireellisesti toteutettava taudinpurkauksen ilmetessä viruksen leviämisen estämiseksi.
(4)
Päätöksessä 90/424/ETY säädetään menettelyistä, joita käytetään myönnettäessä yhteisön rahoitusta yksittäisiin eläinlääkinnällisiin toimiin, myös hätätoimenpiteisiin. Kyseisen päätöksen 3 a artiklan nojalla jäsenvaltiot saavat rahoitusta lintuinfluenssan hävittämiseksi toteutettavista tietyistä toimenpiteistä aiheutuviin kustannuksiin.
(5)
Päätöksen 90/424/ETY 3 a artiklan 3 kohdan ensimmäisessä ja toisessa luetelmakohdassa säädetään säännöistä, jotka koskevat jäsenvaltioille aiheutuvien kustannuksien prosenttiosuutta, jonka yhteisön rahoitusosuus voi kattaa.
(6)
Lintuinfluenssan hävittämiseksi toteutettuihin hätätoimenpiteisiin myönnettävän yhteisön rahoitusosuuden maksamiseen sovelletaan neuvoston päätöksessä 90/424/ETY tarkoitettuihin hätätapauksissa toteutettaviin toimenpiteisiin ja eläintautien torjuntatoimenpiteisiin myönnettävää yhteisön rahoitusta koskevista säännöistä 28 päivänä helmikuuta 2005 annetussa komission asetuksessa (EY) N:o 349/2005 (3) vahvistettuja sääntöjä.
(7)
Yhdistyneessä kuningaskunnassa esiintyi vuonna 2008 lintuinfluenssaa. Yhdistynyt kuningaskunta toteutti toimenpiteitä direktiivin 2005/94/EY mukaisesti kyseisten taudinpurkausten torjumiseksi.
(8)
Yhdistynyt kuningaskunta on täyttänyt kaikilta osin päätöksen 90/424/ETY 3 artiklan 3 kohdassa ja asetuksen (EY) N:o 349/2005 6 artiklassa säädetyt tekniset ja hallinnolliset velvoitteet.
(9)
Yhdistynyt kuningaskunta esitti 1 päivänä elokuuta 2008 ja 3 päivänä syyskuuta 2008 arvionsa lintuinfluenssan hävittämistoimenpiteiden aiheuttamista kuluista.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön rahoitus Yhdistyneelle kuningaskunnalle
Yhdistyneelle kuningaskunnalle voidaan myöntää yhteisön rahoitusta kustannuksiin, jotka aiheutuivat kyseiselle jäsenvaltiolle päätöksen 90/424/ETY 3 a artiklan 2 ja 3 kohdan nojalla lintuinfluenssan torjumiseksi vuonna 2008 toteutetuista toimenpiteistä.
2 artikla
Osoitus
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 18 päivänä helmikuuta 2009.

Labels: 19
5
20
0
6
18
15